**ก.อุตสาหกรรม จับมือ UNIDO ผุดไอเดีย Circular City ในพื้นที่ EEC พร้อมเร่งผลักดันอุตสาหกรรมสีเขียวอย่างยั่งยืน**

กรุงเทพฯ 3 ตุลาคม 2561 - นายอุตตม สาวนายน รัฐมนตรีว่าการกระทรวงอุตสาหกรรม พร้อมด้วย Mr. Li Yong ผู้อำนวยการใหญ่องค์การพัฒนาอุตสาหกรรมแห่งสหประชาชาติ (UNIDO) และ Mr. Hongjoo Hahm, เจ้าหน้าที่ระดับสูงจากคณะกรรมการเศรษฐกิจและสังคมแห่งเอเชียและแปซิฟิกแห่งสหประชาชาติ (UNESCAP) ให้เกียรติกล่าวเปิดการประชุมนานาชาติ เรื่อง อุตสาหกรรมสีเขียวเพื่อการพัฒนาที่ยั่งยืน (Green Industry Conference) ครั้งที่ 5 ณ ศูนย์การประชุมสหประชาชาติ กรุงเทพฯ โดยมี รัฐมนตรีจาก 7 ประเทศ เอกอัครราชทูตจากประเทศต่าง ๆ ประจำประเทศไทย ผู้บริหารระดับสูงกระทรวงอุตสาหกรรม นายเดชา จาตุธนานันท์ รองอธิบดีกรมส่งเสริมอุตสาหกรรม และนักวิชาการภาคอุตสาหกรรมและสิ่งแวดล้อมกว่า 500 คน เข้าร่วมการประชุมดังกล่าว

การประชุมครั้งนี้ เป็นการแลกเปลี่ยนองค์ความรู้เพื่อขับเคลื่อนอุตสาหกรรมสีเขียว ที่ปัจจุบันมีโรงงานอุตสาหกรรมกว่า 34,000 กิจการ เข้าร่วมโครงการ และโครงการ Eco-Industrial Town ที่มีนิคมอุตสาหกรรม 21 แห่งเข้าร่วมโครงการ และได้รับการรับรองเป็น Eco-Champion แล้ว นอกจากนี้ยังได้หารือพร้อมเชิญ UNIDO ร่วมสนับสนุนการพัฒนาเศรษฐกิจหมุนเวียน หรือ Circular Economy โดย UNIDO มีองค์ความรู้ในการพัฒนา Circular City สอดรับกับแนวทางการพัฒนา Smart City ของรัฐบาลไทย โดยจะนำร่องการพัฒนาในพื้นที่ EEC เป็นลำดับแรก รวมถึงการยกระดับ SMEs ของอาเซียนเข้าสู่ Industry 4.0 ซึ่งเชื่อมโยงกับแนวทางการยกระดับภาคอุตสาหกรรมไทยสู่การพัฒนาอุตสาหกรรมสีเขียว (Green Industry) เพื่อส่งเสริมการเพิ่มผลิตภาพและการใช้เทคโนโลยีที่เป็นมิตรต่อสิ่งแวดล้อม ที่กระทรวงอุตสาหกรรมร่วมมือกับภาคเอกชน โดยเฉพาะสภาอุตสาหกรรมแห่งประเทศไทย เร่งผลักดันให้ โรงงานอุตสาหกรรมปรับเปลี่ยนเป็นผู้ปกปักรักษาสิ่งแวดล้อมที่ดี ไม่ใช่ผู้ที่ทำลายหรือก่อมลพิษให้สังคม

ทั้งนี้ ในการประชุมยังได้มีการแถลงการณ์ร่วมกันเพื่อตอกย้ำความร่วมมือรัฐบาลไทยโดยกระทรวงอุตสาหกรรมกับ UNIDO ในโอกาสฉลองความสัมพันธ์ที่ไทยเข้าร่วมเป็นสมาชิกของ UNIDO ครบ 50 ปี รวมทั้งมีพิธีลงนามความร่วมมือระหว่างสภาอุตสาหกรรมแห่งประเทศไทย โดยนายสุพันธ์ มงคลสุธี และ UNIDO ในความร่วมมือที่จะส่งเสริมภาคอุตสาหกรรมในด้าน ต่าง ๆ อาทิ นวัตกรรมที่เป็นมิตรต่อสิ่งแวดล้อม (Eco-innovation) การพัฒนาอุตสาหกรรมไปสู่สังคมคาร์บอนต่ำ การส่งเสริม SMEs ภาคอุตสาหกรรม และการเชื่อมโยงธุรกิจ เป็นต้น ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว